10.		Výpoveď zamestnávateľa z dôvodu nadbytočnosti
			[§ 63 ods. 1 písm. b) ZP]
ABC, s.r.o., Ružová ul. č. 0, 010 01 Žilina
zastúpená Ing. Ivanom Janurom, konateľom
Ján Hladký
Stodolova 2, 010 01 Žilina
Žilina 30. 5. 2023
Vec:	Výpoveď z pracovného pomeru z dôvodu zrušenia pracovného miesta
V našej spoločnosti pracujete od 1. 10. 2020 vo funkcii mechanika. Rozhodnutím valného zhromaždenia zo dňa 3. 5. 2023 dochádza k racionalizačným opatreniam, ktoré vedú k zrušeniu Vášho pracovného miesta ku dňu 31. 7. 2023.
Dňa 14. 5. 2023 sme Vám ponúkli inú, pre Vás vhodnú prácu (zohľadňujúcu Váš zdravotný stav, dosiahnutú kvalifikáciu a dĺžku praxe 10 rokov), ktorú ste však odmietli. Keďže v našej spoločnosti nemáme inú, pre Vás vhodnú prácu, sme nútení ukončiť s Vami pracovný pomer výpoveďou v zmysle § 63 ods. 1 písm. b) ZP. 
Výpovedná doba je dvojmesačná a Váš pracovný pomer končí dňom 31. 7. 2023. 
V najbližšom výplatnom termíne Vám budú vyplatené Vaše finančné nároky, vrátane odstupného a náhrady mzdy za nevyčerpanú dovolenku. 
zamestnávateľ
Poznámka
Výpoveď z pracovného pomeru (§ 61 ZP) je jednostranný prejav vôle zamestnanca alebo zamestnávateľa smerujúci k ukončeniu uzatvoreného pracovnoprávneho vzťahu uplynutím výpovednej doby (§ 62 ZP). 
Výpovedná doba je rovnaká pre zamestnanca i pre zamestnávateľa a jej dĺžka je jeden mesiac. Ak je daná výpoveď zamestnancovi z organizačných dôvodov [§ 63 ods. 1 písm. a) a b) ZP], alebo z dôvodu, že zamestnanec stratil vzhľadom na svoj zdravotný stav podľa lekárskeho posudku dlhodobo spôsobilosť vykonávať doterajšiu prácu pričom tento odpracoval u zamestnávateľa najmenej od 1 do 5 rokov, výpovednú dobu tvorí časový úsek dvoch mesiacov. Ak obdržal výpoveď z týchto dôvodov, pričom odpracoval u zamestnávateľa viac ako 5 rokov, výpovedná doba je trojmesačná. 
Výpovedná doba začína plynúť od prvého dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca, ak zákon neustanovuje inak. 
Výpoveď musí mať písomnú formu a musí byť doručená druhej strane, inak je neplatná. 
Zamestnávateľ môže dať zamestnancovi výpoveď iba z dôvodov taxatívne vymenovaných v § 63 ods. 1 písm. a) – e) ZP. 
Dôvod výpovede sa musí vo výpovedi skutkovo vymedziť tak, aby ho nebolo možné zameniť s iným dôvodom, inak je výpoveď neplatná. Dôvod výpovede nemožno dodatočne meniť. 
Výpoveď, ktorá bola doručená druhému účastníkovi, možno odvolať len s jeho súhlasom. Odvolanie výpovede, ako aj súhlas s jej odvolaním musí byť písomné. 
Ak je daný dôvod na výpoveď z dôvodu nadbytočnosti podľa § 63 ods. 1 písm. b) ZP, je potrebné, aby napĺňal túto skutkovú podstatu: 
•	zamestnanec sa stane nadbytočným vzhľadom na základe písomného rozhodnutia zamestnávateľa alebo príslušného orgánu o zmene jeho úloh, technického vybavenia, o znížení stavu zamestnancov s cieľom zvýšiť efektívnosť práce alebo o iných organizačných zmenách;
•	zamestnávateľ nesmie počas dvoch mesiacov znova utvoriť zrušené pracovné miesto a prijať po skončení pracovného pomeru na toto pracovné miesto iného zamestnanca. 
Zamestnávateľ môže dať zamestnancovi výpoveď [okrem výpovede podľa § 63 ods. 1 písm. e)] iba vtedy, ak: 
•	preukáže, že on nemá pre zamestnanca inú vhodnú prácu, a to ani na kratší čas v mieste, ktoré bolo dohodnuté ako miesto výkonu práce, 
•	zamestnanec odmietne takúto ponúkanú prácu. 
Pozri § 64 – 66 ZP – zákaz výpovede. 
Pri skončení pracovného pomeru výpoveďou alebo uzavretím dohody spĺňajúcej podmienky výpovede podľa § 63 ods. 1 písm. a) – c) ZP, patrí pri skončení pracovného pomeru zamestnancovi odstupné najmenej v sume jeho priemerného mesačného zárobku, ak jeho pracovný pomer u zamestnávateľa trval od dvoch do piatich rokov, dvojnásobku priemerného mesačného zárobku, ak u zamestnávateľa pracoval od piatich do desiatich rokov, trojnásobku jeho priemerného zárobku, ak u zamestnávateľa pracoval od desiatich do dvadsiatich rokov a štvornásobku jeho priemerného zárobku, ak u zamestnávateľa pracoval dlhšie ako dvadsať rokov.
Upozornenie – odstupné má zamestnávateľ povinnosť vyplatiť aj v prípade, ak zamestnávateľ so zamestnancom uzatvoria dohodu o skončení pracovného pomeru z organizačných alebo zdravotných dôvodov (§ 76 ods. 2 ZP). 
Zásady poskytovania odchodného pri prvom odchode do starobného dôchodku – pozri § 76a ZP. 
§ 75 ZP ukladá zamestnávateľovi povinnosť pri ukončení pracovného pomeru vydať pracovný posudok a potvrdenie o zamestnaní. Náležitosti potvrdenia o zamestnaní uvádza § 75 ods. 2 ZP. 
Za akých podmienok dochádza k tzv. hromadnému prepúšťaniu, špecifikuje § 73 ods. 1 ZP. Ide o prípad, ak zamestnávateľ alebo časť zamestnávateľa rozviaže pracovný pomer výpoveďou z dôvodov uvedených v § 63 ods. 1 písm. a) a b) alebo dohodou z tých istých dôvodov počas 30 dní najmenej s 10 zamestnancami u zamestnávateľa, ktorý zamestnáva viac ako 20 a menej ako 100 zamestnancov, najmenej s 10 % zamestnancov z celkového počtu zamestnancov u zamestnávateľa, ktorý zamestnáva najmenej 100 a menej ako 300 zamestnancov a najmenej s 30 zamestnancami u zamestnávateľa, ktorý zamestnáva najmenej 300 zamestnancov. 
Povinnosti zamestnávateľa voči zamestnancom pri hromadnom prepúšťaní – pozri § 73 ods. 2 až 14 ZP. 
Výpoveď zo strany zamestnávateľa je zamestnávateľ povinný vopred prerokovať so zástupcami zamestnancov, inak je takáto skončenie pracovného pomeru neplatné.